《送范尧夫》
宋代·吕陶

欲赋旋归乐，翻成感遇篇。盛时惟道在，舆诵自民传。

伊昔更张议，于今造化权。纲条笼宇宙，号令震山川。

大略先农穑，馀波及货泉。俊豪争援世，忠亮欲回天。

暮对青蒲侧，朝留赭案前。堪忧逐江海，犹许治蕃宣。

此地劳飞挽，何人念瘠捐。壮心摧更激，高节困尤坚。

晚岁松方茂，洪炉燄不燃。迂从邹叟得，勇在孟贲先。

坦若王良辙，端如后羿弦。一毫无畏惜，千虑极哀怜。

定论予张胆，游辞彼胁肩。尺寻难枉直，凿枘自方圆。

止沸愁烘鼎，调音耻绝弦。汉缗宽酒榷，唐赋舍庸钱。

睿智期开允，生灵惧削朘。弊端殊皎皎，物望甚拳拳。

白日功名久，浮云富贵迁。万钟均廪禄，一品漫貂蝉。

傥为升沈动，谁能事业全。寄言天下士，无愧属真贤。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。